DÔVODOVÁ SPRÁVA

A. Všeobecná časť 

Úrad pre normalizáciu, metrológiu a skúšobníctvo Slovenskej republiky (ďalej len „úrad“) predkladá v súlade so splnomocňovacím ustanovením § 19 zákona č. 60/2018 Z. z. o technickej normalizácii v znení zákona č. 297/2023 Z. z. návrh vyhlášky, ktorou sa mení a dopĺňa vyhláška Úradu pre normalizáciu, metrológiu a skúšobníctvo Slovenskej republiky č. 76/2019 Z. z. o výške úhrady za poskytovanie technickej normy (ďalej len „návrh vyhlášky“) ako iniciatívny materiál. 
Súčasná právna úprava vyžaduje aktualizáciu najmä z ekonomického hľadiska, ako aj vzhľadom 
na potreby aplikačnej praxe. Výšky úhrad za poskytovanie slovenských technických noriem (ďalej len „STN“) a technických normalizačných informácií (ďalej len „TNI“) neboli upravované 11 rokov, pričom za toto obdobie došlo k nárastu nákladov týkajúcich sa poskytovania technických noriem a súvisiacich služieb. Aj z tohto dôvodu sa v návrhu vyhlášky navrhuje zvýšenie vybraných úhrad o 20 % a zároveň sa zavádza mechanizmus úpravy úhrad podľa vývoja indexu spotrebiteľských cien.
Cieľom návrhu vyhlášky je reagovanie na požiadavky, ktoré vyplynuli z aplikačnej praxe a zároveň zabezpečenie transparentného, predvídateľného a ekonomicky udržateľného systému poskytovania technických noriem pri zachovaní primeranej dostupnosti technických noriem pre podnikateľské subjekty, verejnú správu, akademickú obec a ďalších používateľov.
Návrh vyhlášky obsahuje najmä tieto zmeny:
a) úpravu výšky úhrad za poskytovanie STN a TNI v listinnej a elektronickej podobe,
b) zavedenie zvýhodneného prístupu k službe STN-online pre študentov vysokých škôl, pedagogických zamestnancov vysokých a stredných škôl, a to na čítanie s prenosom textu alebo grafiky k všetkým STN a TNI zavedeným do sústavy STN,
c) zavedenie zvýhodneného prístupu k službe STN-online pre všetkých odberateľov na čítanie s prenosom textu alebo grafiky k všetkým STN a TNI zavedeným do sústavy STN,
d) úpravu výšky úhrad za poskytovanie Vestníka úradu,
e) úpravu výšky úhrad za udelenie súhlasu na odplatné citovanie podstatnej časti STN alebo TNI,
f) spresnenie úhrad za služby poštovného a balného,
g) úpravu výšky úhrad za službu trvalého sledovania novoprijatých STN a TNI zavedených do sústavy STN.
Materiál má pozitívne aj negatívne vplyvy na rozpočet verejnej správy a negatívne vplyvy 
na podnikateľské prostredie. Návrh vyhlášky vyvoláva pozitívne aj negatívne sociálne vplyvy a taktiež pozitívne aj negatívne vplyvy na služby verejnej správy pre občana. Návrh vyhlášky nemá vplyvy na životné prostredie, vplyvy na informatizáciu spoločnosti a ani vplyvy na manželstvo, rodičovstvo a rodinu.
	Materiál bol predmetom posudzovania Stálej pracovnej komisie Legislatívnej rady vlády SR na posudzovanie vybraných vplyvov (PPK), ktorá k nemu vydala nesúhlasné stanovisko, a následne bol predkladaný materiál doplnený a upravený v zmysle uplatnených pripomienok PPK.
	


	Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh vyhlášky sa nepredkladá na vnútrokomunitárne pripomienkové konanie.
